REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/265-14

21. oktobar 2014. godine

B e o g r a d

**Z A P I S N I K**

**SA DEVETE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 15. SEPTEMBRA 2014. GODINE**

Sednica je počela u 12 časova.

Sednicom je predsedavao predsednik Odbora Meho Omerović.

Sednici su prisustvovali: Ljiljana Malušić, Biljana Ilić Stošić, Zlata Đerić, Suzana Šarac, Vladica Dimitrov, Stefana Miladinović, Aida Ćorović, Vera Paunović i Olena Papuga, članovi Odbora.

Sednici nisu prisustvovali članovi Odbora: Milanka Jevtović Vukojičić, Slobodan Perić, Dubravka Filipovski, Ljibuška Lakatoš, Biljana Hasanović Korać, Elvira Kovač i Sulejman Ugljanin.

Sednici je prisustvovao Enis Imamović, narodni poslanik.

Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

1. Obrazovanje radnih grupa;

2. Razno.

Članovi Odbora su jednoglasno PRIHVATILI predloženi Dnevni red.

Pre prelaska na rad po utvrđenom Dnevnom redu, predsednik Odbora je stavio na glasanje zapisnik sa četvrte i pete sednice Odbora.

Odbor je jednoglasno USVOJIO zapisnike sa četvrte i pete sednice Odbora.

**PRVA TAČKA**: Obrazovanje radnih grupa

Predsednik Odbora je posetio da je Odbor na prethodnoj sedici razmatrao pitanje obrazovanja radnih grupa, da su se članovi Odbora u skladu sa dogovorom prijavili službi povodom svog učešća u pojedinim radim grupama i da će u skladu sa tim, u Odboru biti formirane sledeće radne grupe:

1. Radna grupa za ljudska prava i slobode i prava deteta, u sledećem sastavu:

Predsedavajući:

Zlata Đerić

Članovi:

* Elvira Kovač
* Milanka Jevtović Vukojičić
* Aida Ćorović
* Suzana Šarac

2. Radna grupa za prava nacionalnih manjina, u sledećem sastavu:

Predsedavajući:

Olena Papuga

Članovi:

* Elvira Kovač
* Ljibuška Lakatoš
* Vladica Dimitrov

3. Radna grupa za zaštitu slobode veroispovesti i položaj crkava i verskih zajednica, u sledećem sastavu:

Predsedavajući:

Ljiljana Malušić

Član:

Suzana Šarac

4. Radna grupa za ravnopravnost (rodnu jednakost) polova, u sledećem sastavu:

Predsedavajući:

Stefana Miladinović

Članovi:

- Vera Paunović

- Dubravka Filipovski

5. Radna grupa za inicijative, peticije, predstavke i predloge (u daljem tekstu: Radna grupa), u sledećem sastavu:

Predsedavajući:

Meho Omerović

Članovi:

* Vera Paunović
* Vladica Dimitrov

U toku sednice, a nakon što je utvrđen Dnevni red, predsedniku Odora je dostavljen dopis Poslaničke grupe SDA Sandžaka-PDD koji sadrži Predlog zaključka Odbora za ljudska i manjinska prava i ravnopravnost polova u vezi sa izborima za nacionalne savete nacionalnih manjina, kao i zahtev da se ovaj predlog stavi na Dnevni red Devete sednice Odbora. Predsednik Odobra je konstatovao da je dopis ove poslaničke grupe stigao nakon utvrđivanja Dnevnog reda Devete sednice Odbora, pa je zato predložio da se na narednoj sednici Odbora, koja će biti uskoro, ovaj Predlog zaključka uvrsti u Dnevni red. S obzirom da je ispred predlagača na sednici bio pristuan Enis Imamović, pozvao ga je da ukoliko želi da se u vezi dostavljenog Predloga zaključka obrati članovima Odbora.

**Enis Imamović** je istakao da se radi o Predlogu zaključka koji su kao manjinska poslanička grupa podneli, a tiče se organizovanja predstojećih izbora za nacionalne savete nacionalnih manjina koji treba da otklone određene nedostatke koji postoje u Zakonu o nacionalnim savetima i koji su se naknadno našli u Pravilniku za organizovanje izbora za nacionalne saveta.

**Meho Omerović** je pojasnio da je pomenuti zahtev zaveden tek u 11.50 časova te da će se na sledećoj sednici raspravljati o ovom predlogu, kad dobiju materijal svi članovi Odbora.

**Enis Imamović** je istakao da u Predlogu zaključka stoji da organi za sprovođenje izbora, tačnije RIK i birački odbori, na ovim izborima rade u stalnom i proširenom sastavu. Prema postojećem Pravilniku je određeno da rade samo u stalnom sastavu, pri tom da izborne liste nemaju pravo da imenuju svoje posmatrače na biračkim mestima. Predložili su takođe da članove organa za sprovođenje izbora u proširenom sastavu imenuje RIK, a na predlog podnosilaca izborne liste. To je praksa koja postoji i prilikom izbora za narodne poslanike čime bi se u velikoj meri otklonio nedostatak koji ugrožava transparentnost, demokratičnost, a može se reći i regularnost ovih izbora. Takođe, predlažu da se Uputstvo za sprovođenje neposrednih izbora, Rokovnik i Pravilnik o radu usklade sa tačkama koje je naglasio. Predložili su da se prilikom obrađivanja podataka koji se tiču posebnog biračkog spiska uzimaju upravo podaci iz posebnog biračkog spiska, a ne kao što je to do sada bilo, da se koriste podaci iz popisa stanovništva. Takođe, da se na zvaničnoj internet prezentaciji obezbede tehnički uslovi da svaki birač koji je upisan u poseban birački spisak, koji se vode za pripadnike nacionalnih manjina, može proveriti da li je upisan u poseban birački spisak i da li ima pravo glasa i u kojoj jedinici lokalne samouprave i na kom mestu on može ostvariti to svoje pravo. Na prethodnim izborima za nacionalne savete nacionalnih manjina postojao je problem što se ogroman broj građana javio sa primedbom na sam dan izbora, tačnije nisu znali na kom mestu mogu da glasaju. Tražili su da se izvrše odgovarajuće promene u posebnim biračkim spiskovima, da se utvrdi da li su birači u navedene spiskove upisani prema svom prebivalištu, dakle, da li je njihovo biračko mesto ono koje mu se nalazi najbliže mestu prebivališta. Naveli su u obrazloženju da postoji pravni osnov za donošenje ovog zaključka, da je to Zakon o Narodnoj skupštini i Poslovnik Narodne skupštine. To je važno da bi se obezbedila transparentnost, regularnost i demokratičnost ovih izbora, kako bi svi učesnici izbora imali uvid i kontrolu u organizovanje sprovođenje ovih izbora i predložio je svim članovima Odbora da ozbiljno razmotre ovaj predlog jer u protivnom, ovakav način kakav trenutno postoji i uslovi koji trenutno vladaju nisu prihvatljivi za učešće na izborima za nacionalne savete i istakao je, u ime onih lista sa kojima ima kontakt, da one nisu spremne da učestvuju u izborima kakve predviđaju trenutni uslovi.

**Predsednik Obora** je istakao da će u svakom slučaju, na sledeću sednicu pozvati predstavnike Ministarstva državne uprave i lokalne samouprave, kao i predstavnike RIK. Zbog političke korektnosti dao je reč kolegi Enisu Imamoviću iako to nije na Dnevnom redu. Napomenuo je da će članovi Odbora dobiti u toku dana ovaj predlog vezano za pomenuti zaključak, tako da će se o tome raspravljati na narednoj sednici.

**DRUGA TAČKA– Razno**

Nastavljajući pod tačkom Razno, **predsednik Odbora** je upoznao članove Odbora sa nekoliko značajnih aktivnosti koje očekuju Odbor u narednom periodu. Jedna se odnosi na pomenute izbore za nacionalne savete gde će Odbor nastojati da se uključi. Ukazao je na nedavne razgovore sa predstavnicima Misije OEBS-a, te potrebu da se vidi na koji način i kako bi Odbor mogao da se uključi, naravno po afinitetima i željama članova Odbora u zavisnosti iz kog regiona dolaze i kojoj nacionalnoj manjini pripadaju. Veruje da bi predstavnici Odbora mogli na taj način, makar u tom danu, da se nađu u nekom gradu gde se odvijaju izbori i ukažu na, ne samo zainteresovanost, nego i odgovoran odnos i poštovanje.

Upoznao je članove da su zakazani razgovori sa predsednikom Odbora za pravosuđe i predsednicom Odbora za spoljne poslove kao i razgovori sa predstavnicima Direktorata za savetovanje SE. Teme su antidiskriminaciona politika, suzbijanje netolerancije, homofobije u delovima društva, održavanje parade, kao i napredak u borbi protiv korupcije

Podsetio je da je planirana radionica u okviru Tvining projekta sa Parlamentom Grčke, kao i da je do sada prijavljena samo Vera Paunović.

Za 23. septembar je planirana sednica Odbora u formi okruglog stola o pravima LGBT osoba, sve u nedelji koju oni organizuju, a u cilju pripreme Parade ponosa koja će se održati 28.septembra.

Planirano je za 25. i 26. septembra sa Misijom OEBS u Srbiji i u saradnji sa nevladinom organizacijom JUKOM održi seminar za članove Odbora kako bi se bliže upoznali sa aktivnostima Narodne skupštine i Odbora na promovisanju zaštite ljudskih prava. Biće predstavljeni postojeći mehanizmi, rad nezavisnih državnih tela i nevladinog sektora.

Takođe 30. septembra i 1. oktobra u Skoplju u organizaciji UN Women i UNDP kancelarije održaće se regionalna radionica u borbi protiv porodičnog nasilja i nasilja prema ženama. Organizator je istakao značaj učestvovanja naše delegacije zbog činjenice da smo mi ratifikovali Istanbulsku konvenciju.

Dana 13-14. oktobra predviđen je sastanak predsednika odbora za osnovna prava koji će se održati u Rimu u okviru predsedavanja Italije EU. Razmatraće se pitanja migracija, azila i ljudskih prava.

Upoznao je članove sa neformalnom najavom da će Zakon o uzbunjivačima uskoro biti u skupštinskoj proceduri. Bez obzira što je Odbor za pravosuđe matični odbor, zbog aktuelnosti i značaja teme, istakao je da bi trebalo zakazati sednicu na kojoj će i Odbor za ljudska i manjinska prava i ravnopravnost polova razmatrati ovaj predlog zakona, kao zainteresovan odbor, jer tu ima elemenata ljudskih prava.

Predsednik Odbora je pomenuo razgovore sa Odborom za spoljne poslove vezano za otvaranje poglavlja 23,24,25 koja imaju veze sa ljudskim pravima, pravnom državom, slobodama, te da će Odbor imati puno aktivnosti.

Kako nije više bilo prijavljenih za diskusiju, predsednik je zaključio sednicu.

Sednica je zaključena u 12.20 časova.

**SEKRETAR ODBORA PREDSEDNIK ODBORA**

**Rajka Vukomanović Meho Omerović**